**“NISINGEPENDA KUENDELEA KUSIKIA HABARI ZA MAUAJI HUMU MKOANI”: RC CHALAMILA**

Kwa mujibu wa taarifa iliyotolewa leo katika kilele cha maadhimisho ya sikukuu ya wakulima Tanzania (Nanenane) na Mkuu wa Jeshi la Polisi Mkoa wa Kagera RPC William Mwampagale ni kwamba kwa mwezi Juni 2022 peke yake watu kumi na saba (17) waliuawa hivyo Mkuu wa Mkoa wa Kagera Mheshimiwa Albert Chalamila katika hotuba yake kwa wananchi katika maadhimisho hayo amewataka wananchi wa Kagera kuacha mauaji badala yake wawe mabalozi sahihi wa kuleta amani na ameahidi kutumia kamati za amani na za ulinzi na usalama kuhakikisha mkoa wa Kagera unaendelea kuwa na amani na utulivu.

“Nisingependa kuendelea kusikia habari za mauaji humu mkoani”alisema Chalamila.

Kando ya suala la mauaji, Mheshimiwa Chalamila kupitia hotuba yake hiyo amewataka pia viongozi na watumishi wa umma mkoani humu kuepuka tabia ya mabishano katika utekelezaji wa miradi ya maendeleo na akasema kwamba hataivumilia tabia hiyo ambayo kwa muda mrefu imechangia mkwamo wa maendeleo ya mkoa wa Kagera na kwamba yuko tayari kumshughulikia ye yote yule atakayebainika kuchangia mkwamo wo wote hasa wa kimaendeleo ndani ya mkoa.

Vile vile mheshimiwa Chalamila amezitaka Halmashauri zote za serikali za mitaa mkoani Kagera kuendelea kutoa mkopo wa asilimia kumi kwa wanawake, vijana na watu wenye ulemavu ili katika maonesho ya nanenane mwakani kuwepo na watu wengi kutoka kwenye makundi hayo watakaokuwa na miradi inayoonekana inayowanufaisha. “Tuhame kwenye mikopo ya porojo twende kwenye mikopo yenye tija ambayo inawawezesha wakopeshwaji kununua vitu vinavyoonekana kama vile mifugo. Unakopesha kikundi shilingi elfu 50 ili iweje sasa. Wakopesheni watu fedha zitakazowawezesha kununua hata ng’ombe wa maziwa ili wazalishe na wauze maziwa pia.” Alifafanua Chalamila.

Mambo mengine aliyoyazungumzia Mkuu wa Mkoa Chalamila ni pamoja na wananchi wa Kagera kuvifanya vyama vya ushirika (KNCU) kuwa nguzo imara ya kukuza uchumi wa mkoa kwani imethibitika kwamba katika msimu wa mauzo ya zao la kahawa mwaka huu 2022 wakulima wamenufika zaidi kwa kuuza kahawa yao mnadani kupitia vyama vya ushirika. Pia amewakumbusha wananchi kujiandaa kushiriki katika sensa ya watu na makazi itakayofanyika Agosti 23 mwaka huu na kujiandaa kushiriki vyema katika maonesho ya shughuli za wananchi yatakayofanyika siku tatu kabla ya kilele cha mbio za Mwenge wa Uhuru.

Sherehe za kuhitimisha maonesho ya wakulima ya nanenane mkoani Kagera yamefanyika jana tarehe 08.08.2022 kwenye viwanja vya nanenane Kyakairabwa na kuhudhuriwa na Wakuu wa Wilaya zote za Mkoa wa Kagera, Wakurugenzi Watendaji wa Halmashauri, watumishi wa umma na wananchi wa Kagera kwa ujumla.